Euroopan parlamentin päätöslauselma 5. toukokuuta 2010, joka sisältää huomautukset, jotka ovat erottamaton osa päätöstä vastuuvapauden myöntämisestä Euroopan unionin jäsenvaltioiden operatiivisesta ulkorajayhteistyöstä huolehtivan viraston talousarvion toteuttamisesta varainhoitovuonna 2008



Virallinen lehti nro L 252 , 25/09/2010 s. 213 - 216



Euroopan parlamentin päätöslauselma 5. toukokuuta 2010, joka sisältää huomautukset, jotka ovat erottamaton osa päätöstä vastuuvapauden myöntämisestä Euroopan unionin jäsenvaltioiden operatiivisesta ulkorajayhteistyöstä huolehtivan viraston talousarvion toteuttamisesta varainhoitovuonna 2008 EUROOPAN PARLAMENTTI, joka ottaa huomioon Euroopan unionin jäsenvaltioiden operatiivisesta ulkorajayhteistyöstä huolehtivan viraston lopullisen tilinpäätöksen varainhoitovuodelta 2008, ottaa huomioon tilintarkastustuomioistuimen kertomuksen Euroopan unionin jäsenvaltioiden operatiivisesta ulkorajayhteistyöstä huolehtivan viraston tilinpäätöksestä varainhoitovuodelta 2008 sekä viraston vastaukset [1], ottaa huomioon neuvoston 16. helmikuuta 2010 antaman suosituksen (5827/2010 – C7-0061/2010), ottaa huomioon EY:n perustamissopimuksen 276 artiklan ja Euroopan unionin toiminnasta tehdyn sopimuksen 319 artiklan, ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25. kesäkuuta 2002 annetun neuvoston asetuksen (EY, Euratom) N:o 1605/2002 [2] ja erityisesti sen 185 artiklan, ottaa huomioon Euroopan unionin jäsenvaltioiden operatiivisesta ulkorajayhteistyöstä huolehtivan viraston perustamisesta 26. lokakuuta 2004 annetun neuvoston asetuksen (EY) N:o 2007/2004 [3] ja erityisesti sen 30 artiklan, ottaa huomioon asetuksen (EY, Euratom) N:o 1605/2002 185 artiklassa tarkoitettuja elimiä koskevasta varainhoidon puiteasetuksesta 19. marraskuuta 2002 annetun komission asetuksen (EY, Euratom) N:o 2343/2002 [4] ja erityisesti sen 94 artiklan, ottaa huomioon työjärjestyksen 77 artiklan ja liitteen VI, ottaa huomioon talousarvion valvontavaliokunnan mietinnön sekä kansalaisvapauksien sekä oikeus- ja sisäasioiden valiokunnan lausunnon (A7-0085/2010), A. ottaa huomioon, että tilintarkastustuomioistuin on saanut riittävän varmuuden siitä, että varainhoitovuoden 2008 tilit ovat luotettavat ja tilien perustana olevat toimet ovat lailliset ja asianmukaiset, B. ottaa huomioon, että Euroopan parlamentti myönsi 23. huhtikuuta 2009 Euroopan unionin jäsenvaltioiden operatiivisesta ulkorajayhteistyöstä huolehtivan viraston pääjohtajalle vastuuvapauden viraston talousarvion toteuttamisesta varainhoitovuonna 2007 [5] ja vastuuvapauspäätökseen liitetyssä päätöslauselmassa se muun muassa: - piti valitettavana, että tilintarkastustuomioistuin oli yksilöinyt vuosikertomuksessaan 2007 lukuisia puutteita, joita oli käsitelty jo vuoden 2006 vuosikertomuksessa, kuten erityisesti siirrettyjen ja peruuntuneiden määrärahojen suuren määrän (liki 70 prosenttia varainhoitovuonna 2007 käytettävissä olleista määrärahoista jäi käyttämättä), - totesi, että viraston talousarvio 2007 (42100000 euroa) oli yli kaksinkertaistunut vuoden 2006 talousarvioon (19200000 euroa) verrattuna, - kehotti virastoa parantamaan varainhoitoaan ottaen etenkin huomioon sen talousarvion kasvun varainhoitovuosina 2007 ja 2008, C. ottaa huomioon, että vuosi 2008 oli viraston kolmas täysi toimintavuosi, 1. panee tyytyväisenä merkille, että tilintarkastustuomioistuin sai kohtuullisen varmuuden siitä, että viraston tilinpäätös 31. joulukuuta 2008 päättyneeltä varainhoitovuodelta on olennaisilta osiltaan luotettava ja että viraston tilinpäätöksen perustana olevat toimet ovat kaiken kaikkiaan lailliset ja asianmukaiset; 2. toteaa, että viraston talousarvio on kasvanut huomattavasti kolmen viime vuoden aikana; panee merkille, että varainhoitovuonna 2008 talousarvio kasvoi 29000000 euroa eli lähes 69 prosenttia edelliseen varainhoitovuoteen verrattuna ja että se oli vuonna 2007 (42100000 euroa) jo yli kaksinkertaistunut vuoteen 2006 verrattuna (19200000 euroa); Varainhoitovuodesta 2006 lähtien toistuneet ongelmat 3. on huolissaan siitä, että tilintarkastustuomioistuin havaitsi lukuisia puutteita, jotka se oli tuonut esiin jo vuosien 2006 ja 2007 vuosikertomuksissa; pitää valitettavana erityisesti - siirrettyjen ja peruuntuneiden määrärahojen suurta määrää (käytettävissä olleista määrärahoista jäi käyttämättä 49 prosenttia vuonna 2008, lähes 69 prosenttia vuonna 2007 ja 55 prosenttia vuonna 2006), - sitä, että oikeudellisia sitoumuksia tehtiin ennen vastaavien talousarviositoumusten tekemistä, - sitä, että tilintarkastustuomioistuimen mukaan rekrytointimenettelyt eivät olleet sääntöjen mukaisia ja ettei etenkään menettelyjen avoimuudesta ja tasapuolisuudesta voitu olla varmoja; 4. panee merkille, että varainhoitovuoden määrärahoista jouduttiin siirtämään seuraavalle varainhoitovuodelle 30300000 euroa ja että käytettävissä olleista määrärahoista peruuntui 13000000 euroa; korostaa myös, että yhteensä 26800000 eurosta toimintamenoihin tarkoitettuja, seuraavalle varainhoitovuodelle siirrettyjä määrärahoja (III osasto) 850000 euroa koski päätettyjä operaatioita ja ne olisi pitänyt vapauttaa; panee kuitenkin merkille viraston vastauksen, jossa ilmoitetaan, että viraston lopulliseen tilinpäätökseen on tehty korjauksia, ja vakuutetaan viraston ryhtyvän lisätoimiin sitoumusten valvonnan tehostamiseksi; 5. korostaa kuitenkin, että siirrettyjen ja peruuntuneiden määrärahojen suuri määrä osoittaa, että virasto ei kyennyt hoitamaan asianmukaisella tavalla talousarvionsa merkittävää kasvua; siitä huolimatta, että viraston määrärahojen käyttö parani huomattavasti vuonna 2009, pohtii, olisiko vastuullisempaa, että budjettivallan käyttäjät huolehtisivat tulevaisuudessa tarkemmin siitä, että ne viraston määrärahalisäyksistä päättäessään ottavat huomioon, kuinka paljon aikaa uusien toimintojen täytäntöönpanemiseen tarvitaan; pyytää näin ollen virastoa toimittamaan parlamentille tarkempia tietoja tulevien sitoumusten toteutettavuudesta; 6. pitää myös välttämättömänä, että virasto ottaa käyttöön: - sopimuksissa vahvistettujen määräaikojen tehokkaan suunnittelu- ja valvontajärjestelmän, - sen toimintaan liittyvien riskien arviointiprosessin, jonka avulla voidaan vastaisuudessa seurata riskejä tiiviisti, - tulevissa talousarvioissaan avustuksia koskevien jaksotettujen määrärahojen järjestelmän, jotta peruuntumiset voidaan tulevina varainhoitovuosina välttää; 7. on huolestunut siitä, että tilintarkastustuomioistuimen huomautusten mukaan virasto oli maksanut yli 17000000 euroa yksipuolisten, ainoastaan viraston allekirjoittamien avustuspäätösten perusteella, vaikka tällaista välinettä ei ole mainittu virastoihin sovellettavissa säännöksissä; on lisäksi huolestunut siitä, että tilintarkastustuomioistuimen mukaan virasto oli useissa tapauksissa allekirjoittanut päätöksen sen jälkeen, kun toiminta oli jo alkanut tai jopa saatu päätökseen; panee kuitenkin merkille viraston vastauksen, jossa vakuutetaan, että uudet puitekumppanuussopimukset on nyt allekirjoitettu kaikkien niiden rajavalvontaviranomaisten kanssa, jotka osallistuvat viraston koordinoituihin yhteisoperaatioihin; 8. pitää huolestuttavana tilintarkastustuomioistuimen havaintoa, että oikeudellisia sitoumuksia tehtiin jälleen ennen vastaavien talousarviositoumusten tekemistä; toteaa lisäksi, että varainhoitovuoden 2008 loppuun mennessä poikkeuksia koskevaan tietokantaan oli kirjattu 49 jälkeenpäin tehtyä sitoumusta (joiden kokonaismäärä oli yli 1000000 euroa); korostaa lisäksi, että vaikka virasto totesi, että toukokuun 2009 loppuun mennessä poikkeuksien määrä oli vähentynyt 50 prosenttia edellisvuoteen verrattuna, poikkeuksien suuri määrä osoittaa, että viraston sitoumusjärjestelmässä on toistuva ongelma; pyytää virastoa näin ollen sitoutumaan entistä tehokkaammin tavoitteeseen saada tämä ongelma ratkaistua lopullisesti; 9. antaa virastolle tunnustusta siitä, että se on ottanut käyttöön käteisvarojen hoitoa koskevan menettelyn; 10. toteaa, että viraston tileille kirjattiin vuonna 2008 korkotuloja 474116,65 euroa; päättelee vuositilinpäätöksestä ja korkojen määrästä, että virastolla on jatkuvasti käytettävissään suuret käteisvarat; toteaa, että 31. joulukuuta 2008 viraston käteisvarat olivat 28604623,67 euroa; kehottaa komissiota tutkimaan, miten voitaisiin varmistaa asetuksen (EY, Euratom) N:o 2343/2002 15 artiklan 5 kohdan mukaisen tarveperusteisen kassanhallinnan täysimääräinen soveltaminen ja mitä muutoksia olisi tehtävä viraston käteisvarojen pitämiseksi pysyvästi mahdollisimman vähäisinä; 11. kehottaa virastoa harjoittamaan täysimääräisesti tehtäviään ja jatkamaan varainhoitonsa kehittämistä ottaen etenkin huomioon sen talousarvion kasvun vuosina 2009 ja 2010; Henkilöstö 12. panee huolestuneena merkille, että tilintarkastustuomioistuin on jälleen havainnut, etteivät rekrytointimenettelyt olleet sääntöjen mukaisia ja ettei menettelyjen avoimuudesta ja tasapuolisuudesta voitu olla varmoja; Toiminta 13. panee merkille, että viraston hallintoneuvosto sopi kesäkuussa 2009 monivuotisesta suunnitelmasta vuosiksi 2010–2013, vaikka sellaisesta ei ole säädetty sen perustamisasetuksessa; korostaa, että tämä monivuotinen suunnitelma on tärkeä, jotta virasto pystyy suunnittelemaan toimintansa ja arvioimaan siihen liittyvät riskit paremmin; pyytää virastoa kuitenkin viipymättä kytkemään työohjelmansa selkeästi rahoitusennusteisiin; 14. kehottaa pääjohtajaa esittämään hallintoneuvostolle tietoja operaatioiden vaikutuksesta; 15. kehottaa virastoa esittämään tilintarkastustuomioistuimen seuraavaan kertomukseen liitettävässä taulukossa vertailun vastuuvapausmenettelyn kohteena olevan vuoden tuloksista ja edellisen varainhoitovuoden tuloksista, jotta vastuuvapauden myöntävällä viranomaisella on mahdollisuus arvioida paremmin viraston toimintaa eri vuosina; 16. huomauttaa, että tulevina vuosina vastuuvapauden myöntämisen viraston talousarvion toteuttamisesta olisi perustuttava enemmän siihen, miten virasto on suoriutunut tehtävistään vuoden aikana; Avoimuus 17. panee merkille, että virasto ei julkaise verkkosivullaan tietoja hallintoneuvostostaan; suosittaakin avoimuuden lisäämiseksi, että hallintoneuvoston jäsenten nimet ja kaikkien hallintoneuvoston jäsenten täydelliset yhteystiedot olisi ilmoitettava viraston verkkosivulla; Yhteistyö jäsenvaltioiden kanssa 18. toteaa, että määrärahojen käyttö ja talousarvion toteutus riippuu osittain jäsenvaltioiden osallistumisesta; kehottaa näin ollen virastoa tiivistämään vuoropuheluaan jäsenvaltioiden kanssa, jotta jäsenvaltioiden osallistumista saataisiin lisättyä; 19. pyytää virastoa parantamaan jäsenvaltioille aiheutuneiden kustannusten korvaamiseen liittyvää taloushallintoa määrittämällä jäsenvaltioiden kanssa ongelman perimmäiset syyt, jotta niiden kanssa voidaan toteuttaa asianmukaiset ratkaisut; Sisäinen tarkastus 20. toteaa, että sisäisen tarkastuksen yksikön vuonna 2007 tekemän ensimmäisen tarkastuksen jälkeen annetuista 23 suosituksesta neljä on toteutettu asianmukaisesti ja tehokkaasti, 15 toteutus on vielä kesken ja neljän toteutusta ei ole aloitettu vielä lainkaan; korostaa, että suositukset, joita pidetään "erittäin tärkeinä", liittyvät työnkuvauksia koskevan työn loppuunsaattamiseen ja henkilöstön tavoitteiden määrittämiseen, turvallisuuden lisäämiseen, postin kirjaamiseen liittyviin parannuksiin, avustusten hallinnointiprosessin parantamiseen ja varainhoitoasetuksen noudattamisen varmistamiseen; 21. antaa virastolle tunnustusta siitä, että se otti vuoden 2008 lopussa palvelukseen sisäisen valvonnan koordinaattorin/laatujohtajan; korostaa, että tämä uusi virka auttaa virastoa varmistamaan, että sisäisen tarkastuksen yksikön suositusten täytäntöönpanosta huolehditaan entistä järjestelmällisemmin, kurinalaisemmin ja johdonmukaisemmin; 22. viittaa vastuuvapauden myöntämistä koskevaan päätökseen liittyvien muiden, luonteeltaan yleisten huomautusten osalta EU:n erillisvirastojen toiminnasta, varainhoidosta ja sen valvonnasta 5. toukokuuta 2010 antamaansa päätöslauselmaan [6]. [1] EUVL C 304, 15.12.2009, s. 38. [2] EYVL L 248, 16.9.2002, s. 1. [3] EUVL L 349, 25.11.2004, s. 1. [4] EYVL L 357, 31.12.2002, s. 72. [5] EUVL L 255, 26.9.2009, s. 126. [6] Hyväksytyt tekstit, P7_TA(2010)0139 (katso tämän virallisen lehden sivu 241). --------------------------------------------------